《云林雅兴辞为训导王中赋》
明代·陈琏

白云兮央央，群山兮苍苍。云之间兮乔木，山之阳兮草堂。

中有间人兮貌清且扬，胸中粲粲兮五色文章。纫幽兰兮为佩，制芙蓉兮为裳。

玄猿吟兮春云暝，白鹤怨兮秋夜长。弹孤桐兮自适，思佳人兮难忘。

安得跨飞鸾兮容与，栖云山兮尚羊。

作者简介：（1370—1454）明广东东莞人，字廷器，别号琴轩。洪武二十三年举人，入国子监。选为桂林教授。严条约，以身作则。永乐间历许州、扬州知府，升四川按察使，豪吏奸胥，悉加严惩。宣德初为南京国子祭酒。正统初任南京礼部侍郎。致仕。在乡逢黄萧养起义，建镇压制御之策。博通经史，以文学知名于时，文词典重，著作最多，词翰清雅。有《罗浮志》、《琴轩集》、《归田稿》等。